അഷ്ടമുടിയുടെ സംരക്ഷണം യോഗത്തില് ഒതുങ്ങരുത്: മനുഷ്യാവകാശ കമ്മിഷന് കൂട്ടായ്മ രൂപീകരിക്കണമെന്ന് നിര്ദ്ദേശം കൊല്ലം: അഷ്ടമുടിക്കായലിന്റെ സംരക്ഷണം യോഗത്തില് മാത്രമായി ഒതുങ്ങരുതെന്നും അതൊരു നിരന്തര പരിശ്രമമായി മാറണമെന്നും സംസ്ഥാന മനുഷ്യാവകാശ കമ്മിഷനംഗം വി.കെ. ബീനാകുമാരി പറഞ്ഞു. അഷ്ടമുടിക്കായല് സംരക്ഷിക്കുന്നതിനുള്ള ശ്രമങ്ങളുടെ ഭാഗമായി ഇന്നലെ ഗവ. ഗസ്റ്റ് ഹൗസില് കമ്മിഷന് വിളിച്ചുചേര്ത്ത ഉന്നത ഉദ്യോഗസ്ഥരുടെ യോഗത്തിലാണ് പരമാര്ശം. കായലിലെ ജല മലിനീകരണം തടയുന്നതിന് ജനങ്ങളുടെ സഹകരണത്തോടെ ജില്ലാ ഭരണകൂടവും ബന്ധപ്പെട്ട ഉദ്യോഗസ്ഥരും ചേര്ന്ന് കൂട്ടായ്മയ്ക്ക് രൂപം നല്കണമെന്നും കമ്മിഷന് നിര്ദ്ദേശിച്ചു. ആവാസ വ്യവസ്ഥ സംരക്ഷിക്കാനുള്ള ശ്രമത്തിന് മനുഷ്യാവകാശ കമ്മിഷന്റെ സജീവമായ പിന്തുണയുണ്ടാകും. കായല് സംരക്ഷണവുമായി ബന്ധപ്പെട്ട് വിവിധ വകുപ്പുകളിലെ ഉദ്യോഗസ്ഥര് സമര്പ്പിച്ച നിര്ദ്ദേശങ്ങള് പരിശോധിച്ച ശേഷം കൂടുതല് നടപടിയുണ്ടാകുമെന്നും കമ്മിഷനംഗം അറിയിച്ചു. ജില്ലാ കളക്ടര്, ഡെപ്യൂട്ടി കളക്ടര്, ജില്ലാ മെഡിക്കല് ഓഫീസര്, നഗരസഭാ സെക്രട്ടറി, അഡിഷണല് പൊലീസ് സൂപ്രണ്ട്, ഫോറസ്റ്റ് അസി. കണ്സര്വേറ്റര്, തഹസില്ദാര്, ജില്ലാ പഞ്ചായത്ത് ഫിനാന്സ് ഓഫീസര്, പഞ്ചായത്ത് ഡെപ്യൂട്ടി ഡയറക്ടര്, മലിനീകരണ നിയന്ത്രണ ബോര്ഡ് പരിസ്ഥിതി എന്ജിനിയര്, കെ.എസ്.ആര്.ടി.സി, ബയോ ഡൈവേഴ്സിറ്റി ബോര്ഡ് ഉദ്യോഗസ്ഥര് എന്നിവര് യോഗത്തില് പങ്കെടുത്തു. പ്രധാന പരാമര്ശങ്ങള് 1. കായല് കൈയേറ്റവും മണലൂറ്റും ഗൗരവമായി എടുക്കണം 2. ആശുപത്രി മാലിന്യം തള്ളുന്നത് തടയാന് മലിനീകരണ നിയന്ത്രണ ബോര്ഡ് കര്ശന നടപടി സ്വീകരിക്കണം 3. കായലിലെ മൈക്രോ പ്ലാസ്റ്റിക്കുകള് ഭക്ഷിക്കുന്ന മത്സ്യങ്ങള് മനുഷ്യരിലേക്ക് ഗുരുതര രോഗങ്ങള് പരത്താം 4. കായലിനെ ആശ്രയിച്ച് ജീവിക്കുന്നവര്ക്ക് മലിനീകരണം വലിയ ദുരന്തങ്ങളുണ്ടാക്കുന്നു 5. കായലിലെ മാലിന്യം മൂലം കുടിവെള്ളം അശുദ്ധമാവുകയും മത്സ്യസമ്ബത്ത് നശിക്കുകയും ചെയ്യുന്നു